Úradný vestník L 191 , 13/07/2001 S. 0045 - 0046



Rozhodnutie Komisie zo 6. júna 2001, ktorým sa zriaďuje Európsky výbor pre cenné papiere (oznámené pod číslom dokumentu C(2001) 1493) (Text s významom pre EHP) (2001/528/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, keďže: (1) Voľnosť poskytovania služieb a voľný pohyb kapitálu predstavujú prvoradé ciele spoločenstva, ako sa to uvádza v článkoch 49 a 56 zmluvy ES. (2) Vybudovanie skutočného vnútorného trhu s finančnými službami v súlade so zásadou otvorenej trhovej ekonomiky s voľnou hospodárskou súťažou je rozhodujúce z hľadiska zvyšovania hospodárskeho rastu a tvorby pracovných miest v spoločenstve. (3) V akčnom pláne Komisie ohľadne finančných služieb [1] sa uvádza celý rad opatrení, ktoré sú potrebné na dobudovanie spoločného trhu finančných služieb a zdôrazňuje sa potreba založiť Výbor pre cenné papiere a tak prispieť k vypracúvaniu právnych predpisov spoločenstva v oblasti cenných papierov. (4) Na svojom zasadnutí v Lisabone v marci roku 2000 Európska Rada požiadala, aby sa tento akčný plán splnil do roku 2005. (5) Dňa 17. júla 2000 Rada zriadila Výbor múdrych pre reguláciu európskych trhov s cennými papiermi. (6) Výbor múdrych vo svojej záverečnej správe požiadal, aby sa založili dva poradné výbory, Európsky výbor pre cenné papiere pozostávajúci z vysokopostavených zástupcov členských štátov a Výbor európskych regulátorov cenných papierov pozostávajúci z vyšších zástupcov štátnych verejných orgánov, ktoré sú príslušné v oblasti cenných papierov, aby okrem iného radil Komisii. (7) Štokholmská Európska Rada vo svojom uznesení o účinnejšej regulácii trhu s cennými papiermi privítala zámer Komisie bezodkladne založiť výbor pre cenné papiere pozostávajúci z vysokopostavených predstaviteľov členských štátov, ktorému predsedá Komisia. (8) V záverečnej správe výboru múdrych sa zdôrazňuje, že na uplatňovanie smerníc a nariadení bude potrebné prijať vykonávacie opatrenia, aby sa zohľadnil nový vývoj situácie na finančných trhoch. (9) Európsky výbor pre cenné papiere by mal vo vzťahu ku Komisii slúžiť ako orgán pre úvahy, rozpravy a poradenstvo v oblasti cenných papierov. (10) Európsky výbor pre cenné papiere by mal prijať svoj vlastný rokovací poriadok. (11) Týmto rozhodnutím sa zakladá Európsky výbor pre cenné papiere ako poradný orgán. Okrem osobitných právnych noriem, ktoré navrhla Komisia a prijal Európsky parlament a Rada, výbor pre cenné papiere by mal v súlade s rozhodnutím z roku 1999 o komitológii pôsobiť aj ako regulačný výbor a pomáhať Komisii pri rozhodovaní o vykonávaní opatrení podľa článku 202 Zmluvy ES, ROZHODLA TAKTO: Článok 1 Týmto sa v spoločenstve zriaďuje výbor pre cenné papiere nazvaný "Európsky výbor pre cenné papiere" (ďalej len "výbor"). Článok 2 Výbor má za úlohu radiť Komisii v otázkach politiky, ako aj ohľadne návrhov právnych predpisov, ktoré Komisia prípadne prijme v oblasti cenných papierov. Článok 3 Výbor pozostáva zo zástupcov členských štátov na vysokej úrovni a predsedá mu zástupca Komisie. Predseda Výboru európskych regulátorov cenných papierov, ktorý bol založený rozhodnutím Komisie 2001/527/ES [2], sa na zasadnutiach výboru zúčastňuje ako pozorovateľ. Výbor môže na zasadnutia prizývať expertov a pozorovateľov. Článok 4 Výbor môže zakladať pracovné skupiny. Článok 5 Výbor prijme svoj vlastný rokovací poriadok. Sekretariát výboru zabezpečí Komisia. Článok 6 Výbor sa ujme svojej funkcie dňa 7. júna 2001. V Bruseli 6. júna 2001 Za Komisiu Frederik Bolkestein člen Komisie [1] COM(1999) 232 konečný. [2] Ú. v. ES L 191, 13.7.2001, s. 43. --------------------------------------------------